b'\n_START_ARTICLE_\nRe\xc5\xa1evalni pes\n_START_SECTION_\nZgodovina\n_START_PARAGRAPH_\nPrvi zapisi o uporabi psa kot pomo\xc4\x8dnika pri iskanju in re\xc5\xa1evanju ljudi so znani iz leta 1707 in najdemo jih v dokumentih \xc5\xa1vicarskega samostana St. Bernard. Vsem je znano, kako so \xc5\xa1vicarski menihi s pomo\xc4\x8djo bernardincev iskali in re\xc5\xa1evali onemogle potnike na prelazu St. Bernard._NEWLINE_Na\xc4\x8drtno \xc5\xa1olanje sanitetnih psov, kot so jih takrat imenovali, se je za\xc4\x8delo znotraj vojske, v sanitetnih enotah. Leta 1903 je v \xc5\xa0vici iz\xc5\xa1la knji\xc5\xbeica o dresuri in uporabi sanitetnega psa, avtorja majorja A. Berdeza. Sanitetne pse so uporabili \xc5\xbee v rusko-japonski vojni, kjer so psi v strelskih jarkih, med bitko poiskali ranjence in jih z glasnim laje\xc5\xbeem nakazali. Takrat so najve\xc4\x8d uporabljali Airdale terirerje._NEWLINE_Leta 1938 so \xc5\xa1vicarski gorski re\xc5\xa1evalci odkrili, da pes lahko da tudi v sne\xc5\xbeni plazovini odkrije ponesre\xc4\x8denca. Leta 1940 so za\xc4\x8deli sistemati\xc4\x8dno \xc5\xa1olati, katerega pobudnik je bil kinolog F. Schmutz, ki je \xc5\xa1olanje opisal tudi v knjigi (iz\xc5\xa1la je leta 1954). _NEWLINE_V drugi svetovni vojni so psi dokazali svoje sposobnosti, ko so na boji\xc5\xa1\xc4\x8dih v okolicu Stalingrada na\xc5\xa1li 200.000 ranjencev._NEWLINE_V Angliji so prvi za\xc4\x8deli uporabljati pse za iskanje v ru\xc5\xa1evinah bombardiranih mest. Pre\xc5\xa1olali so sanitetne pse, najve\xc4\x8d uspehov pri \xc5\xa1olanju pa je imel polkovnik J. Baldwin. Na \xc5\xbealost, iz tistih \xc4\x8dasov ni nobenih zapisov, saj je bila smrtnost vodnikov psov med napadi velika. _NEWLINE_Uspehi pri iskanju ponesre\xc4\x8denih v ru\xc5\xa1evinah, so spodbudili \xc5\xa1tevilne dr\xc5\xbeave da so, v okviru enot civilne za\xc5\xa1\xc4\x8dite za\xc4\x8dele \xc5\xa1olati re\xc5\xa1evalne pse. \xc5\xa0vicarji so v organizaciji SVKA leta 1972 izdali prva navodila za \xc5\xa1olanje re\xc5\xa1evalnih psov.\n_START_SECTION_\nZa\xc4\x8detki v sloveniji\n_START_PARAGRAPH_\nPrvi te\xc4\x8daj za \xc5\xa1olanje re\xc5\xa1evalnih psov za iskanjev sne\xc5\xbeni plazovini je bil leta 1952 v Tamarju. Udele\xc5\xbeili so se ga \xc4\x8dlani Milice, Gorske re\xc5\xa1evalne slu\xc5\xbebe (GRS) Jesenice in Kluba ljubiteljev \xc5\xa1portnih psov. Leta 1955 so nastala nesoglasja med \xc4\x8dlani GRS in kinologi, zato je GRS do leta 1967 organizirala te\xc4\x8daje brez sodelovanja KZS. _NEWLINE_Kinolo\xc5\xa1ka zveza Slovenije (KZS) je prvi te\xc4\x8daj za \xc5\xa1olanje re\xc5\xa1evalnih psov za iskanje v sne\xc5\xbeni plazovini samostojno priredila leta 1970 pod Stolom._NEWLINE_Prvi te\xc4\x8daj za re\xc5\xa1evalne pse za iskanje v ru\xc5\xa1evini je bil organiziran septembra leta 1977 na ru\xc5\xa1evinah podrtih hi\xc5\xa1 na trasi avtoceste Ljubljana-Vrhnika. Organizirali so ga KZS, Republi\xc5\xa1ki sekretariat notranjih zadev in GRS. Povabili so vodnike s psi, ki so bili usposobljeni za iskanje v sne\xc5\xbeni plazovini. Sodelovalo je 28 vodnikov. Pokazalo se je, da je za \xc5\xa1olanje iskanja v ru\xc5\xa1evini potrebno precej ve\xc4\x8d sistemati\xc4\x8dnega dela in da je bolj\xc5\xa1e, da se pse in vodnike \xc5\xa1ola za vsak namen posebej._NEWLINE_V letih 1979 in 1980 sta bila organizirana \xc5\xa1e dva te\xc4\x8daja v Podutiku v Ljubljani. Leta 1981 so \xc5\xbee v treh kinolo\xc5\xa1kih dru\xc5\xa1tvih (KD Celje, Krim in Ljubljana) potekali te\xc4\x8daji za \xc5\xa1olanje re\xc5\xa1evalnih psov. Skupno se jih je udele\xc5\xbeilo 29 vodnikov. V naslednjih dveh letih se jim je pridru\xc5\xbeilo \xc5\xa1e 23 vodnikov. Komisija za re\xc5\xa1evalne pse (KRP) pri KZS je organizirala tudi tri seminarje za vodje \xc5\xa1olanja re\xc5\xa1evalnih psov. _NEWLINE_Leta 1983 je KRP skupaj s KD Ljubljana organizirala prvo uradno preizku\xc5\xa1njo re\xc5\xa1evalnih psov, ki se je je udele\xc5\xbeilo 32 vodnikov iz 7 kinolo\xc5\xa1kih dru\xc5\xa1tev. 17 vodnikov in psov je preizku\xc5\xa1njo uspe\xc5\xa1no opravilo in 12 najbolj\xc5\xa1ih je KRP uvrstil na posebno listo MERP (Mobilna enota re\xc5\xa1evalnih psov) za iskanje v ru\xc5\xa1evinah, ki jo je posredovala Republi\xc5\xa1kemu \xc5\xa1tabu Civilne za\xc5\xa1\xc4\x8dite Slovenije. _NEWLINE_Istega leta je bila tudi prva re\xc5\xa1evalna akcija. V hrastni\xc5\xa1kem rudniku je blato zalilo skupino rudarjev na globini 450 m. Re\xc5\xa1evalna psi\xc4\x8dka Ajda vodnice Simone Volaj je, po napornem enournem spustu na mesto nesre\xc4\x8de in po polurnem iskanju, nakazala truplo._NEWLINE_Leta 1984 je iz\xc5\xa1la tudi prva strokovna literatura v slovenskem jeziku ABC ... za vodnike re\xc5\xa1evalnih psov. Seminarsko gradivo je zbral, uredil in obdelal Vlado Gerbec.\n_START_SECTION_\nOrganiziranost\n_START_PARAGRAPH_\nV Sloveniji so vodniki re\xc5\xa1evalnih psov organizirani v dveh zvezah \xe2\x80\x93 Kinolo\xc5\xa1ki zvezi Slovenije in Zvezi dru\xc5\xa1tev in klubov vodnikov re\xc5\xa1evalnih psov. _NEWLINE_V okviru Kinolo\xc5\xa1ke zveze delujejo Enote re\xc5\xa1evalnih psov v okviru kinolo\xc5\xa1kih dru\xc5\xa1tev. Trenutno so aktivni vodniki v naslednji kinolo\xc5\xa1kih dru\xc5\xa1tvih: Bled-Lesce, Bre\xc5\xbeice, Celje, Dom\xc5\xbeale, Kamnik, Krim, Klubu ljubiteljev psov K9 Novo Mesto, Ljubljana, Obala, Naklo, \xc5\xa0marna gora, Tolmin, Tr\xc5\xbei\xc4\x8d, Zagorje in Zgornja Savinjska dolina.  V zvezi dru\xc5\xa1tev in klubov re\xc5\xa1evalnih psov pa delujejo: klub vodnikov re\xc5\xa1evalnih psov Kranj, dru\xc5\xa1tvo za re\xc5\xa1evalne pse Burja, klub vodnikov re\xc5\xa1evalnih psov Postojna, dru\xc5\xa1tvo za re\xc5\xa1evalne pse Maribor, dru\xc5\xa1tvo re\xc5\xa1evalnih psov slovenije,..._NEWLINE_V okviru Uprave za za\xc5\xa1\xc4\x8dito in re\xc5\xa1evanje, ki deluje znotraj Ministrstva za obrambo, je formirana Enota za hitre intervencije (EHI). V primeru potresa in \xc4\x8de bi se dr\xc5\xbeava Slovenija odlo\xc4\x8dila poslati na prizadeto obmo\xc4\x8dje pomo\xc4\x8d, bi v okviru EHI odpotovali tudi vodniki s psi.\n_START_SECTION_\nKateri psi so primerni za re\xc5\xa1evanje\n_START_PARAGRAPH_\nO pasmah, primernih za re\xc5\xa1evanje pravzaprav ne moremo govoriti. Primerni so vsi srednje veliki psi, ne glede na pasmo, tudi me\xc5\xa1anci. Pomembno je, da pes ni agresiven do psov in ljudi (tudi do otrok in starej\xc5\xa1ih), da ne preganja divjadi, da ga ne motijo druge \xc5\xbeivali (koko\xc5\xa1i, ma\xc4\x8dke ...) in da je psihi\xc4\x8dno stabilen. Manj primerni so zelo veliki, te\xc5\xbeki psi in zelo majhni psi, zaradi te\xc5\xbejega gibanja po ru\xc5\xa1evini in ovirah.\n_START_SECTION_\nIzpiti in preizku\xc5\xa1nje\n_START_PARAGRAPH_\nV Sloveniji je v veljavi Pravilnik za preverjanje znanja in usposobljenosti \xc5\xa1olanih re\xc5\xa1evalnih psov ter vodnikov, ki vsebuje pravilnik FCI (Mednarodna kinolo\xc5\xa1ka zveza) in IRO (Mednarodna organizacija re\xc5\xa1evalnih psov) z dopolnitvami. Izpiti so razdeljeni v stopnje, tako sta dve stopnji izpitov iskanja v ru\xc5\xa1evini (RH L A in RH L B) in iskanja pogre\xc5\xa1anih oseb (RH FL A in RH FL B), dve stopnji iskanja zasutih v sne\xc5\xbeni plazovini (RH L A in RH L B) ter dve stopnji iskanja po sledi (RH F A in RH F B)._NEWLINE_Izpiti vseh stopenj so sestavljeni iz vaj poslu\xc5\xa1nosti in premagovanja ovir ter iskanja oz. sledenja. Poslu\xc5\xa1nost s premagovanjem ovir je pri vseh izpitih enaka. Nekoliko druga\xc4\x8den je program pri iskanju v sne\xc5\xbeni plazovini, tu mora pes, poleg usmerjanja na daljavo ki je tudi pri ostalih izpitih, znati hoditi za vodnikom po gazi, se pustiti dvigniti na transportno sredstvo in povsem mirno prenesti transport s helikopterjem, \xc5\xbei\xc4\x8dnico, ratrakom, \xe2\x80\xa6 Vaje poslu\xc5\xa1nosti s premagovanje ovir pri ostalih izpitih pa vsebuje \xc5\xa1e naslednje vaje \xe2\x80\x93 prehod preko nestabilne deske na sodih, vodoravno lestev, plazenje skozi ohlapni tunel, prehod \xc4\x8dez neprijetni material in prenos in predajo psa.  zajemajo prosto vodljivost, vajo sedi z odpoklicem, ustavljanje v prostor/stoj ter nato odpoklic, aport in odlaganje z motenjem. Iskanje poteka v ru\xc5\xa1evinah \xe2\x80\x93 deloma poru\xc5\xa1enih stavbah ali posebej zato prirejenem vadi\xc5\xa1\xc4\x8du, v naravi (ve\xc4\x8dinoma v gozdu) in v sne\xc5\xbeni plazovini._NEWLINE_Vse preizku\xc5\xa1nje  vodnika in psa se vpisujejo v posebno knji\xc5\xbeico \xe2\x80\x93 Delovno knji\xc5\xbeico re\xc5\xa1evalnega psa.\n_START_SECTION_\nIRO\n_START_PARAGRAPH_\nIRO je mednarodna organizacija re\xc5\xa1evalnih psov, ki je bila ustanovljena leta 1993 na \xc5\xa0vedskem. Zdru\xc5\xbeuje enote in organizacije re\xc5\xa1evalnih psov iz celega sveta, trenutno ima 89 \xc4\x8dlanic. Od leta 1995 IRO vsako leto organizira svetovno prvenstvo re\xc5\xa1evalnih psov. _NEWLINE_\xc2\xbbEinsatztest\xc2\xab\xc2\xa0oz \xe2\x80\x9cMission readiness Test\xe2\x80\x9d je test usposobljenosti vodnika in psa za uvrstitev v enoto IRO. V letu 2003 je v Ljubljani potekal prvi preizkus usposobljenosti vodnikov in psov za uvrstitev v enoto organizacije IRO. V enoto IRO se je do sedaj uvrstilo  31 vodnikov iz cele Slovenije.'